
Variis  ex  affectibus,  quibus  corpus  humanum 
affligi  solet,  pauci  mihi  aptiores  ad  captan¬ 
dum  medici  attentionem,  sive  magis  impor¬ 
tune  perspectum  ejus  intimum  requirentes, 
quam  enteritis,  videntur.  Saeva  hujus  morbi 
atrocitas,  celeritas  qua  ni  arte  refrenetur,  ad 
eventum  lethalem  festinat,  magna  impedimen¬ 
ta,  quae  summi  momenti  functionibus  oppo¬ 
nunt  ;  late  diffusi  consensus  nervosi,  sive  > Sym¬ 
pathiae,  quae  ad  agendum  excitant,  et  quorum 
ope  arte  moderantur,  et  postremo,  simulatio 
eorum  exquisita,  quae  in  aliis  morbis  inveniun- 

tur  omnia  nos  monent,  quod  haec  valetudo  probe 
instructum  artificem  ad  ipsam  curandam  requi¬ 
rit.  In  paginis  sequentibus,  primo  solitum  enteri¬ 
tidis  decursum  ab  initio  ad  finem,  describam  ; 
tunc  causas,  quae  eam  concitant,  deinde,  ratio¬ 
nem  symptomatum  explicare  conabor  ;  postea 
Diagnosin,  Proxime,  quae,  sectis  cadaveribus, 
in  apricum  veniant,  expediam  ;  Denique  cura¬ 
tionem,  et  principia,  quibus  niti  debet,  indica¬ 
bo.  Inter  hanc  posteriorem  partem  argumenti 
exequandam,  magna  cum  voluptate,  novum 
istum  curationis  modum,  quo  primum  Doctor 
Armstrong  artem  Apollinarem  ditavit,  et  qui 
nunc,  felicissimo  exitu,  a  Professore  nostro  Ali¬ 
son,  in  hac  urbe  adhibetur,  animadvertam.  Ad 
liberam  opii  administrationem  post  sanguinem 
rite  missum,  alludo.  Sive  hujus  curationis  effi¬ 
cacia  concinne  ad  Theorias  antea  excogitatas 
quadret,  sive,  “  secundum  artem,”  ad  sanita¬ 
tem  aegrum  reducat,  sive  non,  vix  opus  est  mihi 
considerare  ;  bono  scilicet  Gregorio  consen¬ 
tienti,  “  Theoriam  optimam  esse  Medicinae 
ancillam,  nullam  vero  pejorem  Dominam.” 

Hunc  morbum  Cullenus  celeberrimus  ad 
classem  Pyrexias  ordinemque  Phlegmasias  re¬ 
tulit,  et  sic  definivit,  “  Pyrexia  Typhodes;  do¬ 
lor  abdominis,  pungens,  tendens,  circa  umbili¬ 
cum  torquens  :  vomitus  ;  alvus  pertinaciter  ad- 
stricta.”  Hujus  quoque  duas  species,  Phleg- 

monodaeam  et  Erythematicam,  memoravit. 
Prior  verbis  sequentibus  definitur  “  Dolore  acu¬ 
to,  Pyrexia  vehementi,  vomitu  et  alvo  adstric- 
ta.”  Posterior  vero  “  Dolore  et  Pyrexia  leni¬ 
oribus,  sine  vomitu,  et  cum  diarrhoea.” 

Historia  Morbi. — Hic  morbus  homines  mediae 
vel  provectae  aetatis  saepius  infestat,  robustos- 
que  et  plenos,  potius  quam  infirmos,  plerum¬ 
que  vere  et  primo  autumno  invadit.  Hujus 
morbi  initio  languor  lassitudoque  adsunt ;  hor¬ 
rores  cum  caloribus  alternant ;  pulsus  exilis, 
celer,  durus  evadit ;  cutis  calet  aresci tque  ;  ab¬ 
domen  tumet,  et  dolor  torquens  in  aliqua  ab¬ 
dominis  parte,  sed  praecipue  circa  umbilicum 
percipitur.  Hic  pressu,  plena  inspiratione,  ve- 
hementique  tussi,  multum  augetur,  ideoque 
spiritus  difficulter  perficitur  et  potissimum,  per 
costas,  venter  sese  contrahit  quasi  in  tumores 
vel  orbiculos  inultos,  vires  valde  et  subito  im¬ 
minuuntur  ;  motus  intestinorum  peristalticus 
usque  adeo  nonnunquam  invertitur,  ut  homo 
materiam  biliosam  aut  etiam  faeculentam  evo¬ 
meret  ;  os  et  fauces  aridae  sunt  et  secretiones, 
qualiter  partibus  inflammatis  contingere  solet, 
suppressae  sunt.  Anxietatem  et  dolorem  in¬ 
gentem  vultus  aegri  mire  exprimit ;  sitis  in¬ 
tensa  urget,  urina  parca,  nec  facile  fluit, 
alvus  pertinaciter  adstricta  est.  Morbo  jam  ad 

finem  lethalem  properante,  haec  signa  apparent ; 
Membra  extrema  frigescunt;  facies,  et  labia 
maxime  pallida  sunt ;  sudores  olidi  gelidique  e 
variis  partibus  corporis  prorumpunt ;  respiratio 
difficillime  ducitur  saepe  materiae  stercoraceae 
vomitus  est.  Si  quando  haec  indicia  repentino 
evanescant ;  si  alvus,  antea  adstricta  nunc  so¬ 
luta  sit ;  gangraenae  superventum  medicus  ple¬ 
rumque  augurare  potest. 

Causae . — Inter  praedisponentes  autem  causas 
collocari  potest  quicquid  alvum  astrictam  facit, 
atque  ita  intestina  praeter  naturam  onerat. 
Certa  insolita  irritabilitas  quoque  intestinorum, 
huic  morbo  hominem  opportunum  reddit,  idque 
maxime,  si  simul  cum  robusto  habitu  corporis 
temperamentoque  sanguineo  conjungitur,  ii 
etiam  maxime  eodem  periclitantur,  qui  vitam 
desidiosam  degunt,  praecipue  si  eodem  tempore 
ulli  intemperantiae  dediti  sunt,  vel  si  cibos  dif¬ 
ficiles  concoctu  assumere  solent.  Denique,  illi 
homines,  qui  hoc  morbo,  vel  etiam  dysenteria 
jam  affecti  sunt,  Enteritidi  potissimum  obnoxii 
sunt ;  ideo  quia  tanta  imbecillitas  intestinorum 
post  haec  vitia  relinqui  consuevit,  ut  facillime, 
causis  excitantibus  remotis,  iterum  pari  modo 
afficiantur.  Causae,  quae  excitant,  variae  sunt ; 
ex  his  frigus  praecipua  est.  Id  sive  intus  admo.- 
tum,  sive  externis  partibus  calefacti  corporis. 

saepenumero  hunc  morbum  creat.  Conjunc¬ 
tum  cum  humore  et  admotum  externis  parti¬ 
bus,  aeque  pro  causa  Enteritidis,  ac  aliarum 
Phlegmasiarum  existit.  Haud  mirum  videbi¬ 
tur,  frigus  tantum  valere  ad  hunc  morbum  si- 
milesque  concitandum,  quum  in  mentem  revo¬ 
camus,  quantum  partes  internae  corporis  cum 
cute  consentiant.  Mutationes  in  temperatura 
aeris,  aliqua  materia  acris  canalem  alimenta¬ 
rium  irritans,  liquores  fermentati  aut  ex  alco- 
hole  confecti,  immodica  copia  sumpti,  venena 
fossilia,  stercus  acre,  alienus  usus  validorum 
purgantium  atque  Hernia  incarcerata  et  colica, 
inter  causas  Enteritidis  proponi  possunt. 

Ratio  Symptomatum. — Quum  animo  repu¬ 
tamus  nexum  arctum  mirumque  consensum 
qui  inter  canalem  alimentarium,  et  cunctas  cor¬ 
poris  partes,  intercedit,  facile  patebit,  quare 
tot  tamque  varia  symptomata  in  Enteritide  in¬ 
cidant.  Inflammatio  oriri  potest  in  aliqua  ex 
tribus  intestinorum  tunicis,  et  serpere  potest  ab 
alia  ad  aliam  ita  ut  magnae  symptomatum  diver¬ 
sitates,  mutationesque  in  his  ad  diversa  morbi 
tempora  afferantur.  Si  enim  inflammatio  in 
tunica  musculosa  insedit,  Ilei  symptomata 
magis  conspicua  erunt :  si  in  peritonaeo  actio¬ 
nes  musculosae  parum  impediuntur  utraque 
ex  his  simul  affecta,  vera  Enteritis  inducitur. 

Tensio  et  tumor  conditioni  plethoricae  vasorum 
aeque  ac  flatui  et  stercori  collectis  attribuenda 
sunt.  Dolor  abdominis  acutus  est,  quia  nervi 
comprimuntur  aucta  mole  vasorum,  eorum 
sensu  acutiori  facto,  propter  auctam  sanguinis 
copiam  huc  transmissam.  Incrementum  dolo¬ 
ris,  quod  ex  tussi  et  inspiratione  oritur,  dia¬ 
phragmati  viscera  laborantia  comprimenti  at¬ 
tribui  debet.  Alvi  durities  quae  fere  perpetuo 
hunc  comitatur  morbum,  efficitur  secretione 
suppressa,  atque  intestinorum  spasmo.  Cele¬ 
berrimo  Doctore  Abercrombie  autem  admo¬ 
dum  diversa,  sed  ingeniosa,  hujus  symptomatis 
ratio  reddita  fuit.  Ille  vir  sibi  persuadet  fibras 
musculosas  alicujus  partis  canalis  infirmatas 
aut  resolutas  esse  vel  a  nimia  distentione  aut 
inflammatione,  ideoque  non  posse  propellere 
deorsum  ea,  quae  continentur,  dum  pars  sana 
quae  supra  est,  usque  materiam  contentam  de¬ 
mittit  in  hanc  partem  infirmatam  aut  resolu¬ 
tam,  ita  ut  distentio  ejusdem  continuo  augea¬ 
tur,  et  ilei  symptomata  tandem  afferantur. 
Quum  ventriculus  tam  vicinus  est  affectae 
parti,  et  ipse  fortasse  morbo  implicatur,  facile 
est  explicatu,  quare  urgeant  nausea  et  vomitus. 
Tormina  vehementi  intestinorum  actione  supra 
partem  inflammatam  moventur,  et  exacerbatio¬ 
nes  doloris  materia  contenta  adversum  eandem 
partem  transmissa  excitantur.  Insignis  viri- 

um  corporis  defectus,  aliaeque  turbationes  cor¬ 
poris  haud  mirae  videbuntur,  si  medicis  repu¬ 
tatur,  quam  late  nervus  sympatheticus  magnus 
distribuatur,  et  quot  nervis  idem  sit  connexus. 

De  Diagnosi,—  Ad  Diagnosin  pertinent, 
Colica,  Gastritis,  Peritonitis,  Hepatitis,  et  Dy¬ 
senteria. 

In  Colica,  pyrexia  nulla  vel  modica  est,  pul¬ 
sus  mollior,  plenior,  atque  tardior  est,  dolor  ab¬ 
dominis,  ex  intervallo  rediens,  pressu  minuitur, 
musculi  abdominis  contracti  sunt,  corpusque 
antrorsum  flexum  est  inter  paroxysmum  ;  haec 
indicia  ab  Enteritide  satis  discriminant.  In 
Gastritide  vomitus  magis  urget,  majorque  sin¬ 
gultus  est ;  et  plus  delirii  in  hoc  morbo  quam 
Enteritide  accidere  solet.  Praeterea  dolor  vehe¬ 
mens  in  epigastrio,  nullus  circa  umbilicum  est ; 
neque  ventriculus  cibum  nec  potionem  retinere 
potest.  In  Peritonitide  dolor  abdominis  ex 
pressura  minima,  magis  exacerbatur,  posituque 
corporis  erecto,  vomitus  non  semper  adest ; 
alvus  minus  pertinaciter  adstricta  est.  iEger 
dorso  recumbit  cruribus  reductis,  nec  alium 
positum  corporis  tolerare  potest.  Hepatitidem 
acutam  discernimus  dolore  pungente  in  hypo¬ 
chondrio  dextro  ;  cum  summa  difficultate  in 
sinistrum  latus  cubandi.  Dolor  quoque  ad 
summum  dextri  humeri  tendit  :  difficultas  spi- 

randi  est  cum  arida  tusse,  neque  raro  multa 
signa  Icteri  accedunt.  Dysenteria  maxime 
discernitur  ab  Enteritide  tenesmo  violenti,  et 
dejectionibus  sanguinolentis  et  mucosis  cum 
scybalis.  Denique,  vires  vix  unquam  dysen¬ 
terici  aeque  depressae  sunt  ;  dolores  tolerabiles 
sunt,  minusque  pressu  aggravati. 

De  Morbi  Terminatione . —  Tres  Enteritidis 
terminationes  plerumque  enumerantur,  Resolu¬ 
tio  nempe,  suppuratio,  atque  gangraena.  Ex 
omnibus  istis  terminationibus  autem  longe  op¬ 
tima  est  resolutio,  quae  sequentibus  signis  cog¬ 
noscitur.  Alvus  laxa  fit,  dolor  lenitur,  cutis 
aspectusque  faciei  magis  naturales  fiunt,  pulsus¬ 
que  plenior  et  mollior  est ;  sudor  quoque  natu¬ 
ralis  redit,  cum  desiderio  cibi  potionisque,  et 
reliqua  omnia  signa  redeuntis  sanitatis.  Sus¬ 
picamur  autem  fore  ut  morbus  in  suppuratione 
finiatur,  si,  longe  neque  multum  imminuitur  nec 
adaugetur ;  Judicamusque  suppurationem  jam 
factam  esse,  si  dolor  lente  recedit,  et  cum  eo 
omnia  signa  acutae  febris,  ita  ut,  loco  eorum 
oriatur  sensus  ponderis,  potius  quam  dolor,  et 
signa  febris  Hecticae  potius  quam  ardentis ;  pul¬ 
sus  plenior  et  mollior  fit,  crebrique  honores  uni¬ 
versum  corpus  percurrunt.  Cum  vero  gan¬ 
graena  signis  omnibus  aliis  Enteritidis  super, 
venit,  indicia  alia  evanescunt  ;  dolor  subito 

cessat,  vires  brevi  labuntur,  pulsus  fit  debilis, 
abnormis,  quam  numerari  possit  frequentior ; 
sudor  gelidus  e  corpore  manat ;  singultus  mo¬ 
leste  habetur,  intestina  relaxata  aereque  tensa 
abdomen  tumefaciunt,  urina  suppressa,  subsul- 
tus  tendinum,  syncope,  vultus  cadaverosus,  fa¬ 
cies  Hippocratica,  mors  tandem  subsequuntur. 

Sectio  Cadaverum. —Inciso  abdomine,  odor 
putris  exhalatur,  intestina  saepe  reperiuntur 
admodum  distenta,  eorum  tunicae  solito  cras¬ 
siores,  magis  rubrae  ;  nonnunquam  vero  colore 
viridi  sunt.  Vasa  lympham  glutinosam  ope  cu¬ 
jus  intestina  interdum  cohaerent  nonnunquam 
effudisse  apparent,  e  sede  propria  eadem  divel¬ 
luntur  ;  aut  aliud  alterum  involutum  accepisse 
videntur.  Maculae  nigrae  et  lividae  in  intes¬ 
tinis  ostendunt  morbum  in  gangraenam  desiis¬ 
se.  Sed  necesse  est  praeterea  ut  pars  facile  la¬ 
cerari  possit,  tenacitate  ejus  naturali  amissa ; 
quoniam  nigrities  potest  oriri  ex  multo  san¬ 
guine  vasculis  elapso,  quae  saepe  pro  gangraena 
habita  est.  Ulceratio  saepe  detegitur  quum 
inflammatio  in  tunica  villosa  extiterat,  et  fre¬ 
quentius  in  intestinis  crassioribus.  Intus-sus- 
ceptiones,  constrictiones,  et  volvulus  intesti¬ 
norum  tenuiorum  haud  raris  exemplis  reperta 
sunt. 

Ratio  Medendi.— Tota  ratio  medendi  tria 
consilia  complectitur.  Haec  sunt,  Primo,  in¬ 
flammationem  debellare.  Secundo,  signa  mo¬ 
lestiora  sedare  aut  tollere.  Tertio,  morbo  deces¬ 
suro  vires  sustinere. 

Curatio  in  hoc,  ac  in  aliis  morbis  inflamma¬ 
toriis,  quam  diligentissime  suscipi  et  peragi  de¬ 
bet.  Quum  igitur  suspicio  hujus  mali  incede- 
rit,  ad  sanguinis  detractionem  confugiendum 
est ;  quod  quidem  praecipuum  remedium,  sine 
quo  caetera  omnia  parum  valent.  Neque  in¬ 
firmitas  viresque  corporis  amissae,  quod  ple¬ 
rumque  observandum  est,  prohibere  debent  ne 
sanguis  emittatur  ;  detrahenda  est  magna  copia 
initio,  et  venaesectio  iteranda  est,  postea  pro  ve¬ 
hementia  atque  saevitia  symptomatum,  proque 
aegri  aetate  corporisque  constitutione.  E  mag¬ 
na  plaga  emittere  oportet,  quo  subita  sanguinis 
jactura  animi  deliquium  inducat,  et  quo  genus 
sanguiferum  magnopere  afficiatur.  Post  venae- 
sectionem  libera  detractio  hirudinibus  pluri¬ 
mis  abdomini  admotis,  perutilis  erit.  Hirudi¬ 
nes  semper  cucurbitulae  anteponuntur,  quia 
hujus  pressus  necessarius  dolorem  auget;  atque 
hirudines  facilius  applicantur.  Postquam  hiru¬ 
dines  sugere  cruorem  cessaverint,  fomenta  cali¬ 
da,  per  bihorium  sive  trihorium  abdomini  in¬ 
denda  sunt.  Hinc  enim,  duplex  commodum 
oritur  ;  primo,  quod  vis  caloris  morsus  hirudi- 

num  patulos  servet ;  fluxumque  sanguinis 
continuet  :  deinde,  quod  partium  affectarum 
relaxationem  inducat,  spasmumque  ideo  solvat. 
His  praemissis,  si  parum  morbi  saevitia  cessarit, 
vesicatorium  amplum  abdomini  applicandum. 
Vires  ejus  contra-irritantes,  secundum  theoriam 
Hunterianam  “  duae  morbidae  actiones  non 
simul  in  corpore  existunt,”  felices  saepe  effec¬ 
tus  edunt,  nec  rara  fit,  ut  alvus,  antea  astricta 
propter  inflammationem  et  spasmum  quem  ea 
gignit  post  vesicatorii  actionem,  Catharticis, 
prius  frustra  adhibitis,  felicissime  cedat. 

Nonnulli  enemata  ex  tabaco  in  hoc  morbo 
laudant,  quippe  quae  spasmum  laxant,  et  vim 
inflammationis  compescunt.  Minus  autem  haec 
illustrissimo  Gregorio arridebant;  qui  nimirum 
auctor  fuit,  nonnisi  omnibus  aliis  frustra  adhibi¬ 
tis,  tam  molestum  et  periculosum  medicamen 
adhiberi  debere. 

Cathartica,  praemissis  remediis  antiphlogisticis, 
non  sine  fructu  porriguntur.  Haec  autem,  mi- 
*  tioris  sive  saltem  medii  generis  esse  debent ; 
drastica  enim  cathartica  adhibere,  quid  est,  nisi 
oleum  addere  flammae  ?  Constanter  secunda  vel 
tertia  quaque  hora,  donec  alvus  solvatur,  adhi¬ 
berentur.  Interea,  enemata  per  anum  injicien¬ 
da  sunt ;  haec  autem  magnae  molis,  forsan 
pondere  trilibris  esse  debent.  Hinc  enim  fit, 
ut  distentione,  non  secus  ac  propria  vi  irritante 

intestina  ampliora  stimulentur.  Ex  consensu  au¬ 
tem  diversissimas  canalis  intestinalis  partes  in¬ 
tercedente,  hic  stimulus,  ex  contractione  quam 
inducit  superiores  etiam  partes  ad  vermicula- 
rem  propriam  contractionem  rite  peragendam, 
adjuvat,  actionique  catharticorum  favet.  Ca- 
thartica,  quae  huic  morbo  adaptantur,  sunt 
oleum  Ricini,  infusum  sennae  cum  sulphate 
magnesiae,  extractum  colocynthidis  compositum 
calomelane  conjunctum  forma  pilularum.  Non¬ 
nulli  conjungunt  oleum  crotonis  Tiglii,  cum  oleo 
Ricini.  Enemata,  plerumque  conflantur  ex 
decocto  avenae,  cui  addi  possunt  varia  purgan¬ 
tia  medicamina  qualia  sunt,  murias  sodae, 
infusum  sennae,  oleum  Ricini,  sulphas  magne¬ 
siae,  &c. 

Provectioribus  hujus  morbi  stadiis,  prae¬ 
missis  venaesectione  aliisque  remediis  antiphlo- 
gisticis,  Professor  noster  Alison  opium  adhi¬ 
bet.  Ad  grana  autem  duo,  ni  fallor,  tertia  vel 
quarta  quaque  horra,  porrigit.  Hoc  modo  ad¬ 
ministratum,  vomitum,  qui  magnopere  tum 
molestat,  tum  debilitat  aegrum  ;  necnon,  re¬ 
jectis  catharticis,  gravem  injuriam  ei  afferat, 
opium  felicissime  compescit.  Dolorem  quoque 
sedat,  quod,  quando  tuto  fieri  potest,  maxime 
est  optandum.  Praeterea,  quod  ad  Cathartica 
non  solum  efficere  videtur,  ut  vomitu  represso, 
ea  retineantur,  verum  etiam,  actioni  earum  pro- 

priae  favet,  adjuvatque,  praesertim  quando  per 
anum  injiciantur.  Quomodo  id  fiat,  hoc  modo 
expediri  posse  credo.  Intestinum,  inflamma¬ 
tione  affectum,  praeter  naturam,  ut  fieri  solet, 
irritabile  evadit ;  hinc  autem,  ingestorum  moles, 
sive  ex  faecibus  ipsis  sive  ex  iis,  cum  Catharticis 
admistis,  confletur,  quando  vermiculari  intesti¬ 
norum  contractione,  usque  ad  partem  inflam¬ 
matam  defertur  eam  insolito  stimulo  afficit, 
unde  motus  musculosus  abnormis,  spasmusque 
oritur.  Spasmo  autem  facto,  obstruitur  omnino 
faecum  transitus,  contractioque  intestinorum 
invertitur,  et  pertinax  alvi  astrictio,  forsan 
etiam  vomitus,  sive  intus-susceptio  nascitur. 
Opium  autem  vi  propria  qua  pollet,  spasmum 
solvere  potest,  ideoque,  purgantium  medica¬ 
minum,  sive  ante,  sive  post  id,  adhibita  sint, 
efficaciam  expedire. 

Quando  a  medico  tam  vere  artifice  et  perito, 
opium  in  Enteritide,  modo,  quem,  supra  memo¬ 
ravi,  adhibeatur,  non  dubito,  quin  praestantissi- 
inum  est  remedium.  Neque  a  medicina  ratio¬ 
nali,  neque  a  pathologia  sana,  hujusmodi  cura¬ 
tio  abhorret.  Sed,  Armstrong  jactitanti 
huic  remedio  magis  quam  venaesectioni  in 
Enteritide  fidendum  esse,  dubias  aures,  juvenis 
saltem  medicus,  obvertere  debet ;  hoc  enim,  ni  * 
fallor,  empiricen  redolet  “  fuge,  latet  anguis  in 
herba/' 9  Inter  vero,  hoc  remedium,  ut  supra 

etiam  proposui,  administrandum  ;  medicus  in 
animo  haec  tria  consilia  tenere  debet.  Primo, 
sanguinis  missionem,  aliaque  antiphlogistica 
remedia  opii  usurpationi  praeponere,  quippe 
quod,  adjutorium  eximium,  non  vero,  praeci¬ 
puum  auxilium  sit.  Deinde,  cavere  ne  id  prae¬ 
ter  modum  stimulet.  Postremo,  quando  id,  vo¬ 
mitum  et  praesertim  dolorem  sedaverit,  curiose 
prospicere,  quomodo  aeger,  quod  ad  alias  res, 
sese  habeat ;  ne  sane,  haec,  tam  grate  succe¬ 
dentia,  perniciosam  ei  securitatem  facessant ; 
quod,  ni  is  vigilanter  rem  agit,  fieri  potest ; 
haec  enim,  brevi  solantia,  non  raro,  gangraena 
morsque  excipiunt. 

Ut  vires  convalescenti  concilientur,  cibus  ei 
permittendus  est,  exiguus  quidem  initio,  sed 
idem  nutriens,  facilisque  concoctu.  Ex  cibis  au¬ 
tem,  optimum  fortasse  erit,  paululum  lactis, 
vel  rei  farinaceae,  cum  exigua  copia  vini.  Si 
ratio  coeli  patitur,  exercendum  est  aegro,  vel  am¬ 
bulando  sub  divo,  vel  equitando,  aut  curru. 
Ante  omnia  autem,  homo  quam  diligentissime 
a  frigore  servari  debet ;  atque  hoc  consilio  uti 
semper,  proxime  cutem,  vestimentis  ex  pannis 
laneis,  alvumque  quotidie  semel  ad  minimum 
deplere.  Hoc  fieri  potest,  ea  aut  medicamentis 
leniter  solicitata  aut  diaeta. 


FIXIS. 

